von Dohna
Store norske leksikon,Historie,Historiske hjelpevitenskaper,Slektsforskning og genealogi,Utenlandske slekter
Von Dohna er en tysk adelsslekt som stammer fra Sachsen og er kjent siden 1100-tallet. Slekten fikk borggrevskapet Dohna sørøst for Dresden i 1153.
Fra brødrene Henrik og Otto von Dohna (1200-tallet) stammer to slektslinjer. Henriks linje eide godser i Schlesien, mens Ottos linje beholdt borggrevskapet. Den schlesiske linjen ble senere delt i to grener, hvorav den eldre flyttet til Preussen, mens den yngre beholdt godsene i Schlesien, hvor den døde ut i 1711.Den prøyssiske grenen ble i 1652/1654 delt i fem nye linjer; fire av disse fikk prøyssisk grevetittel i 1840. Overhodet for linjen Dohna-Schlobitten ble prøyssisk fyrste i 1900. Slektsgodsene gikk tapt i 1945, men en del av det svært verdifulle inventaret fra slottet Schlobitten (øst for Elbląg i Polen) ble reddet unna, og senere kjøpt inn av museet på Schloss Charlottenburg i Berlin.Til linjen fra Otto von Dohna hører blant andre brødrene Friedrich von Dohna til Gisselfeld (død 1564) og Christoph von Dohna (1539–1584), som begge gikk i dansk tjeneste. Til samme linje hører en gren som ble naturalisert som svensk adel i 1651. Denne fikk svensk grevetittel i 1720 og døde ut i 1820. Les mer i Store norske leksikon adel borggreve Schlesien Preussen Det tysk-romerske riket Tysklands historie